kardosdrur/scandi-wiki huggingface dataset:
Det Okhotske Hav

Det Okhotske Hav (, ) er en del af det vestlige Stillehav beliggende mellem Kamtjatka og Kurilerne mod øst, den japanske ø Hokkaido mod syd og øen Sakhalin og det østlige Sibirien mod vest. Med undtagelse af den japanske ø Hokkaido er Okhotske Hav på alla sider omgivet af russisk territorium. Længden fra nord til syd er 2.445 km, den maksimale bredde er 1.407 km, havets overfladeareal er ca. 1,583 millioner km² og dets største dybde er 3.372 meter. Den gennemsnitlige dybde er 177 meter.

Havet er opkaldt efter floden okhota (), der stammer fra det evenske navn: окат. I Japan hed havet tidligere Hokkai (北海), der betyder Nordhavet eller Nordsøen, men for at undgå forvekslingsmuligheder med den europeiske Nordsø ændredes navnet til Ohōtsuku-kai (オホーツク海).

Okhotske Hav, undtagen den centrale del, er kendt for at være isdækket eller at der opstår drivis i vintermånederne. Isen opstår hurtigt fordi Amurflodens ferskvand sænker havets salinitet, hvilket medfører at havets smeltepunkt forhøjes. Vejret kendetegnes af mange storme og tåge. Fra oktober til april er der minus temperaturer og stabilt isdække. I den nordøstlige del er de gennemsnitlige månedlige temperaturer i januar og februar fra -14 til -20 °C, i nord og vest -20 til -24 °C, i den sydlige og østlige del af havet fra -5 til -7 °C; den gennemsnitlige månedlige temperaturer juli og august er henholdsvis 10-12 °C, 11-14 °C, 11-18 °C.

I havet findes en stor fiskebestand, der udnyttes af den russiske fiskindustri.

Okhotske Hav udgør den vigtigste sejlrute, som forbinder Vladivostok med de nordlige områder i Fjernøsten og Kurilerne. Store havne på kysten på fastlandet er Magadan, Okhotsk, på Sakhalin; Korsakov og på Kurilerne; Severo-Kurilsk. 

Ifølge russisk forskning findes der 29 steder med fossilt brændsel i havet langs kysterne. Det skønnes at der er 1,2 milliarder ton råolie og 1,5 milliarder kubikmeter naturgas.

Referencer

Eksterne henvisninger 

Randhave i Stillehavet
Farvande i Rusland
Japans geografi
Maldiverne

Maldiverne ( ()), officielt Republikken Maldiverne ( ()) er en suveræn stat i Sydasien. Maldiverne er en østat bestående af en gruppe atoller i Det Indiske Ocean sydvest for Indien og Sri Lanka.

Maldiverne har et areal på 300 km² og har  indbyggere. Hovedstaden hedder Malé og er beliggende på øen af samme navn.

Politik 
Efter en langvarig periode uden reelt fungerende politiske partier, besluttede Maldivernes parlament enstemmigt den 2. juni 2005 at tillade politiske partier. Umiddelbart efter indleverede Maldivian Democratic Party deres ansøgning. Partiet havde sammen med andre demokratiske kræfter udøvet et voldsomt pres mod den siddende regering, ledet af præsident Maumoon Abdul Gayoom, der havde siddet ved magten siden 1978. Ved det efterfølgende præsidentvalg i oktober 2008 vandt oppositionskandidaten fra Maldivian Democratic Party, den tidligere samvittighedsfange og politiske aktivist Mohamed Nasheed, og han blev indsat i embedet 11. november 2008.

Mohamed Nasheed blev i 2011 dømt i en terrorsag. Herefter tog Abdulla Yameen over. Abdulla Yameen er halvbror til diktatoren Maumoon Abdul Gayoom.

Regionalt samarbejde i Sydasien 
Maldiverne er sammen med de øvrige lande i Sydasien medlem af SAARC (en forkortelse for South Asian Association for Regional Cooperation). SAARC blev stiftet i december 1985 med det formål at fremme det regionale samarbejde inden for regionen, samt øge samhandel mellem landene og styrke Sydasiens økonomisk udvikling. Organisationen har hovedsæde i Kathmandu, Nepal, og følgende stater er medlemmer: Bangladesh, Bhutan, Indien, Maldiverne, Nepal, Pakistan og Sri Lanka samt fra april 2007 også Afghanistan.

Problem med stigende verdenshav 

I 2007 advarede FN's klimapanel (IPCC) om, at en vandstigning i verdens have på mellem 18 og 59 cm i 2100 vil være nok til at gøre øgruppen i Det Indiske Ocean ubeboelig.

For at redde befolkningen har den maldiviske regering derfor i 2008 taget det usædvanlige skridt at spare sammen til at købe en bid af øen Sri Lanka. Man forestiller sig simpelthen at købe et landområde af det nuværende Sri Lanka, som kan huse hele den maldiviske befolkning på omkring 350.000 indbyggere. 

Den fattige nation måtte i første omgang melde afbud til klimatopmødet i København, fordi de ikke havde råd til deltagelsen. Den danske stat valgte derefter at betale for nationens deltagelse i topmødet. Danmark havde afsat 18,6 millioner kroner til at fattige stater og østater kunne deltage med hver 3 delegerede.

Undervandsmøde 
For at gøre opmærksom på udsigten til måske at ende under havets overflade, holdt Maldivernes regering i 2009 et møde på bunden af havet. "Klædt i sorte dykkerdragter og masker dykkede præsident Mohamed Nasheed, 11 ministre, vicepræsidenten og regeringssekretæren 3,8 meter ned under vandet, hvor de holdt mødet ved borde i det krystalklare vand."

Noter

Eksterne henvisninger 

 Officiel turistinformation
 Præsidentens kontor

 

 
Republikker
Epitafium

Epitafium eller epitaf (latiniseret af græsk betyder "ved graven") er en mindetavle, som anbringes ved en grav på en væg i et gravkapel, i en kirke eller på graven. Kendes fra epitafmonumenter i Italien med væggrave i selve kirkerummet. Den døde afbildes ofte på dem. De ældste mindesmærker af denne art er fra 13. århundrede. 

Epitafier er almindelige i renæssancetidens Danmark. Fra reformationstiden kendes en del cirkelrunde træskiver med påmalet våben, indskrifter og billeder, der skal erstatte et rigtigt våbenskjold. I løbet af 1600-tallet verdsliggøres epitafier, og de bibelske billeder bliver sjældnere og erstattes af forherligelser af de døde. De går af mode i løbet af 1700-tallet og forsvandt i oplysningstiden med et forbud mod begravelser i kirken.

Et epitafium kan være et billede af kirkens velgører indrammet af smukke og prangende billedskærerarbejder. I 1576 havde adelen fået forbud mod at efterligne kongens stenskulpturer ved gravmæler. I den kalundborgske Reces 1576 er et generelt forbud mod at: ”Lade gøre nogen begravelse over jorden forhøjet med alabaster eller slig mærkelig bekostning.” I stedet måtte der hænges mindetavler op – epitafier – på kirkevæggen. Nogle adelige havde råd til epitafier af sten, mens borgerskabet måtte nøjes med træ. I begyndelsen afbildedes religiøse motiver eller blot adelige våben, men efter år 1600 gled de motiver gradvist i baggrunden og blev erstattet af portrætter. På epitafierne afbildedes de døde. Både døde hustruer og børn blev føjet ind ved mandens side. Under billedet stod den dødes navn, navne på ægtefæller og børn sammen med et bibelcitat. Epitafierne var betalt af den døde eller giveren og sat op til deres erindring. Undertiden er der en sammenhæng med epitafier og begravelser i selve kirken, som var en almindelig begravelsesform for de rige, fornemme og betydningsfulde. Lugten af de rige begravede gav anledning til udtrykket: de stinkende rige.

Billedgalleri

Eksterne henvisninger 

 Epitafier i Danmark 

Kristendom
Laptevhavet

Laptevhavet er en del af det Arktiske Hav. Det ligger mellem Sibiriens østkyst, Tajmyrhalvøen og øerne Severnaja Semlja og Novosibirskije Ostrova. Havet har et omtrentligt areal på 672.000 km². Farvandet er kun farbart fra august til september. Havet er opkaldt efter de russiske opdagelsesrejsende Dmitrij Laptev og Khariton Laptev (fætre).

På svensk kaldtes havet Nordenskiölds hav før 1935, opkaldt efter Adolf Erik Nordenskiöld. I dag benyttes det russiske navn internationalt.

Af de dyrearter som lever i og omkring havet er bl.a. ringsæl, lemmesæl, grønlandssæl, hvalros, rensdyr, ulve, lækat, polarræv, isbjørn og sneugle.

Randhave i Ishavet
Det Japanske Hav

Det Japanske Hav (japansk: 日本海 (Japanske Hav), koreansk: 동해 (Østhavet)) er en del af det vestlige Stillehav. Vandområdet er afgrænset mod øst af de japanske øer Hokkaido, Honshū og Kyushu samt den russiske ø Sakhalin og mod vest af Koreahalvøen og Rusland. Det japanske Havs dybeste punkt er 3.742 meter, og gennemsnitsdybden er 1.752 m. Arealet er på 978.000 km².

Randhave i Stillehavet
Omsk

Omsk (, ) er en russisk by i den sydvestlige del af Sibirien, administrativt center i Omsk oblast. Omsk by har et areal på  km² og  indbyggere, hvilket gør Omsk til den Russiske føderations ottende største by. Omsk blev grundlagt i 1716.

Geografi 

Byen ligger i den sydlige del af de Vestsibiriske slette ved sammenløbet af floderne Irtysj og Om, centralt i den sydlige del af Omsk oblast. Terrænet er forholdsvis fladt, med højder omkring 100-140 m. Et monotont terræn, der nogle steder brydes af flade lavninger, udtørrede flodlejer, søer og bakkekamme.

Den maksimale varighed af dagen er 17 timer, 21 minutter, minimum er 7 timer 10 minutter (ved solhverv). Den fremherskende vindretning om vinteren er sydvestlig, om sommeren nordvestlig. Vinter og forår er der hyppige sne- og støvstorme.

Klima 
Omsk har tempereret fastlandsklima med kolde vintre og varme somre. Januar gennemsnitstemperatur er – 17 °C, i juli + 19,5 °C. Gennemsnittet for hele året er + 1,7 °C. Den gennemsnitlige årlige nedbør er 400 mm. Gennemsnitlig er der over 300 solskinsdage om året.

Erhverv 
Vigtige industrier er olieraffinaderi, kemisk fabrik, dækfabrik, maskinindustri herunder en traktorfabrik (Omsktransmash/ZTM), motorer, vaskemaskiner (Sibir) og letindustri, herunder bryggeri (Pit – øl).

Seværdigheder og Kultur 
Maleren Mikhail Vrubel er født i Omsk. Omsk Vrubel Museum udstiller hans værker.

I Omsk findes adskillige museer bl.a.. Omsk Historiske Museum grundlagt 1878, teatre, koncertsale og et cirkus.

Venskabsbyer 
Omsk er venskabsby med:

  York, Canada
  Petropavlovsk, Kasakhstan
  Pavlodar, Kasakhstan
  Kaifeng, Kina
  voivodskabet Lublin, Polen
  voivodskabet Łódźsk, Polen
  voivodskabet Pommern, Polen
  Novosibirsk, Rusland
  Kaliningrad, Rusland
  Tjeljabinsk, Rusland
  Púchov, Slovakiet
  Jinju, Sydkorea
  Karlovy Vary, Tjekkiet
  Milwaukee, USA

Personer med tilknytning til Omsk 

 Fjodor Dostojevskij, forfatter, var i eksil i Omsk 1849–1854
 Nikolaj Jadrintsev, russisk etnograf og arkæolog
 Dmitrij Karbysjev, general i Den Røde Hær
 Vilis Krištopans, tidligere lettisk premierminister
 Valerian Kujbysjev, russisk revolutionær, officer i Den Røde Hær
 Kirill Petrenko, russisk dirigent
 Vissarion Sjebalin, sovjetisk komponist og professor.
 Dmitrij Sytjov, russisk fodboldspiller
 Aleksej Tisjtjenko, tidligere russisk amatørbokser
 Mikhail Vrubel, russisk maler
 Josip Broz Tito, Leder af Jugoslavien 

Peter Emanuel Hansen var embedsmand ved den store nordiske telegrafstation i Omsk. 
I 1877 blev hans artikel med beskrivelse af Omsk udgivet i Geografisk Tidsskrift.

Referencer

Eksterne henvisninger
Tomsk

Tomsk (, ) er en by i Tomsk oblast, Sibiriske føderale distrikt i Den Russiske Føderation, beliggende i det vestlige Sibirien på bredden af floden Tom. Tomsk er administrativt center i oblasten og har  indbyggere.

Tomsk byokrug har  indbyggere. Tomsk udgør med satellitbyen Seversk og forstæder Tomsk storbyområde med  indbyggere.

Historie 

Tomsk blev grundlagt i  som en grænsefæstning efter ordre fra zar Boris Godunov og er en af de ældste byer i Sibirien. Byen er rig på monumenter og seværdigheder fra forskellige epoker af træ- og stenarkitektur fra 1700 til 1900-tallet.

Uddannelse og kultur 

Tomsk er et større uddannelsesmæssigt, videnskabeligt og innovativt center med 9 universiteter, 15 forskningsinstitutter, den særlige økonomiske zone af teknisk art innovation og 6 væksthuse. Byen er medlem af Sammenslutningen af sibiriske og fjernøstlige byer ().

Referencer

Eksterne henvisninger 

 Tomswks officielle hjemmside , hentetb 20 februar 2016 
 Tomsk City Site 
 Seværdigheder i Tomsk
Alen

En alen er en længdeenhed, som i Danmark udgjorde 62,77 cm, indtil metersystemet blev indført i 1907.

En alen var lig med to fod. Fra 1683 til 1835 var en alen 62,81 cm.

Ligesom fod og tomme varierede den præcise længde fra land til land ud fra lokal tradition. De gamle mål havde det menneskelige legeme som udgangspunkt. En alen er baseret på længden af menneskets underarm.

Ordet 
Grundbetydningen af alen er "underarm", og navneordet albue er sammensat af "alen" og "bue". Ordet alen findes i alle de germanske sprog. På oldislandsk hed det alin eller öln, på tysk Elle; "albue" hedder derfor Ellenbogen på tysk.

Længden 
Alen er nævnt i de nordiske sagaer og er afstanden fra albuen til lillefingerspidsen. Målet var almindeligt brugt i Danmark indtil 1907, hvor metersystemet blev indført.

Der har været gentagne forsøg på at indføre én bestemt enhed gældende for hele det danske rige. Således fik Ole Rømer i 1683 til opgave at lægge den fast: Han gav den længden 62,81 cm. I Rigsarkivet findes en original alenstok efter Rømer.

Indtil 1835 havde Danmark alligevel flere slags alen, men ved resolution af 3. juni dette år blev den officielle danske alen fastlagt til 62,77 cm: én sjællandsk alen.

Det ser dog ud til at mange – især vest for Storebælt – indtil da foretrak en jysk eller en lybsk alen frem for den sjællandske. Det er vanskeligt at afgøre, hvor meget de forskellige mål afveg fra hinanden.

En alen er 2 fod eller 4 kvarter.

En fod er 12 tommer eller 2 kvarter.

En dansk tomme er 26,1545 mm.

En alen er således 627,708 mm, 62,7708 cm eller 0,6277 m.

Ord og udtryk 
Udtrykket "som to alen af et stykke" betyder, at noget/nogen ligner hinanden (i udseende, opførsel el. andet) ligesom to alen er skåret af samme rulle stof.

I et håndskrift af Jyske Lov fra omkring 1325 hedder det "athæl wægh skal wæræ fivghærtan alnæ breth" (= en hovedvej skal være fjorten alen bred). I Peder Laales ordsprogssamling fra 1506 står der: "Gijff een skalck een spand han tagher een allen" (= Giv en slyngel en håndsbredde, og han tager en alen), tilsvarende det moderne: "Ræk Fanden en lillefinger, og han tager hele hånden."

Se også 
 Cubit - længdeenhed, baseret på længden af underarmen.

Noter

Eksterne links 
 Kulturhistorisk Leksikon for Nordisk Middelalder, København 1980, .
 Træsmedens Håndværktøj 

Længdeenheder
Gamle danske enheder
Regeringen Anders Fogh Rasmussen

Regeringen Anders Fogh Rasmussen har flere betydninger:

Regeringen Anders Fogh Rasmussen I (27. november 2001 – 18. februar 2005) eller
Regeringen Anders Fogh Rasmussen II (18. februar 2005 – 23. november 2007) eller
Regeringen Anders Fogh Rasmussen III (23. november 2007 – 5. april 2009)
Regeringen Anders Fogh Rasmussen II

Regeringen Anders Fogh Rasmussen II dannedes efter folketingsvalget 2005 og var Danmarks regering fra 18. februar 2005 til 23. november 2007.

Følgende ministre fra partierne Venstre (V) og Det Konservative Folkeparti (K) var medlemmer af regeringen:

Se også 
 Danmarks regeringer
 Ministerium
 Minister

Eksterne kilder/henvisninger 
 Statsministeriets hjemmeside
 Regeringsgrundlaget 'Nye Mål'
Elymus

Elymus har flere betydninger:

 Kvik (Elymus)
 Marehalm
Glasgow

Glasgow (skotsk: Glesga, skotsk gælisk: Glaschu) er Skotlands største by og den tredjestørste i Storbritannien. Den er beliggende ved Clyde-floden i det vestlige Skotlands Lowlands. Indbyggerne i byen kaldes Glaswegians på engelsk.

Glasgow voksede fra at være en lille by i landdistriktet ved floden Clyde til at blive en af de største havne i verden. Udvidelsen af det middelalderlige bispesæde og det kongelige burgh, og senere etableringen af University of Glasgow i 1400-tallet, gjorde, at byen blev centrum for oplysningstiden i Skotland i 1700-tallet. Fra 1700-tallet voksede Glasgow også til at blive en af Storbritanniens vigtigste knudepunkter for den transatlantiske handel med Nordamerika og Vestindien.

Med starten af den industrielle revolution øgedes befolkningstallet og økonomien i Glasgow og den omkringliggende region hurtigt og blev et af verdens fremtrædende centre for kemikalier, tekstil- og ingeniørvirksomhed; mest betydelig inden for skibsbygning og maskinindustrien, hvor der blev produceret mange innovative og berømte fartøjer. Glasgow er kendt som "Second City of the British Empire" (den anden by i det Britiske Imperium) under meget af victoriatiden og den edwardianske tid. I dag er byen et af Europas ti største finansielle centre og er hjemsted for mange af Skotlands førende virksomheder. Glasgow rangerer også som den 57. mest beboelige by i verden.

I slutningen af 1800-tallet og starten af 1900-tallet voksede befolkningen i Glasgow voldsomt og nåede et højdepunktet med 1.128.473 indbyggere i 1939. I 1960'erne blev der foretaget en omfattende byfornyelse, hvilket resulterede i en stor flytning af mennesker til nye byer og forstæder, ligesom skiftende inddelinger har reduceret den nuværende befolkning i City of Glasgow til omkring 592.000, mens der bor 1.199.629 i byområdet Greater Glasgow. Hele regionen, som konurbationen ligger i, huser cirka 2,3 millioner mennesker, hvilket svarer til 41 % af Skotlands befolkning.

Glasgow var værtsby for Commonwealth Games i 2014 og er en af kandidaterne til de Ungdomsolympiske lege i 2018.

Ved sydbredden af floden Clyde ligger Glasgow Science Centre, der åbnede i 2001 med blandt andet teknisk museum, planetarium og det 127 meter høje Glasgow Tower. Glasgow Museums har en række museer i byen, herunder Kelvingrove Art Gallery and Museum. Der findes en række andre museer i byen, heriblandt The Open Museum, Riverside Museum, Scottish Football Museum, Scotland Street School Museum, People's Palace, McLellan Galleries og Hunterian Museum and Art Gallery.

Glasgow er også navnet på Glasgow Kommune.

Referencer

Henvisninger
Linje

Linje (tidligere også stavet ) er i geometrien samtlige punkter mellem to punkter samt i forlængelsen heraf. En linje er uendelig lang og har
( til forskel fra virkelige linjer ) ingen bredde eller højde. En linje er derfor i sig selv en-dimensionel, da den kun kan måles i én dimension. En afgrænset del af en linje kaldes et linjestykke.

Indenfor matematikken angives en linje i et to-dimensionelt koordinatsystem med et punkt, der som regel repræsenteres ved koordinatsæt bestående af et -koordinat og et -koordinat og et hældningstal. I et tre-dimensionelt koordinatsystem beskrives en linje med tre koordinater og en retning. Det tredje koordinat, som regel et -koordinat), repræsenterer punktets udstrækning i den tredje dimension. En linje kan beskrives matematisk vha. linjens ligning.

Stavemåde 
Indtil 2001 kunne linje også staves . Sidstnævnte staveform blev imidlertid afskaffet fra officiel hold med Retskrivningsordbogens 3. udgave, der udkom 12. november 2001. 

Den gamle stavemåde lever dog endnu i betydeligt omfang. Foretages et opslag på Google trends, for dansksprogede sider, observeres en tydelig overvægt af brugen af den gamle stavemåde () set i forhold til den nuværende .

Noter 

Elementær geometri
Analytisk geometri
Matematiske begreber
Linje (længdeenhed)

En linje er i gamle målesystemer en længdeenhed på 1/12 tomme. I det gamle danske målesystem svarer en linje til 2,17954 mm. En linje deles i 12 skrupler.

Se også 
 Skrupel (længdeenhed)

Længdeenheder
Gamle danske enheder
Engelske enheder
US enheder
Skrupel (længdeenhed)

En skrupel (1IV) er en længdeenhed svarende til 1/144 tomme (0,18 mm) .

En fod (1') opdeles i 12 tommer (12''), der hver opdeles i 12 linjer (12'''). En linje opdeles igen i 12 skrupler (12IV).

Længdeenheder
Gamle danske enheder
Engelske enheder
US enheder
Peter 3. af Rusland

Peter 3. (, ; født Karl Peter Ulrik, 21. februar 1728, død 17. juli 1762) var zar af Rusland i et halvt år i 1762. Han var psykisk svag og særdelses pro-preussisk. Det gjorde ham til en meget upopulær regent.

Biografi 

Peter blev født i Kiel. Han var søn af Karl Frederik, hertug af Holsten-Gottorp (nevø til Karl 12. af Sverige) og storfyrstinde Anna Petrovna af Rusland, datter af Peter den Store og hans anden kone Katarina 1. af Rusland. Hans blot tyve-årige mor døde af tuberkulose bare tre uger efter fødslen af ​​sit barn. I 1739 døde også Peters far, og han blev hertug af Slesvig-Holsten-Gottorp under navnet Karl Peter Ulrik.

To år senere blev hans tante Elisabeth kejserinde af Rusland. Hun hentede Peter til Rusland og erklærede ham for sin arving. Hun arrangerede et ægteskab med prinsesse Sophia Augusta Frederica af Anhalt-Zerbst, som konverterede til den russisk-ortodokse kirke og tog navnet Jekaterina Fjodorovna (senere kendt som Katarina den Store). Ægteskabet var ikke lykkeligt, og de tog begge adskillige elskere.

Hertug Karl Peter var svensk tronprætendent efter farmoderens søsters, dronning Ulrikke Leonores, død i 1741. I oktober 1742, Finlands lantdag i Åbo proklamerede den unge hertug sig som Finlands konge. Også Sveriges rigsdag besluttede at vælge ham som Sveriges tronarving.

Peter favoriserede Preussen på mange måder. Som kejser trak han i 1762 Rusland ud af Den Preussiske Syvårskrig, sluttede fred med Preussen og gik i alliance med det. Han gik ind i planlægningen af en særdeles upopulær krig mod Danmark i et forsøg på at føre Slesvig tilbage til hans holstenske hertugdømme. Han satte sig også for at presse den russisk ortodokse kirke til at indføre protestantiske ritualer.

Katarina og hendes elsker grev Grigorij Orlov  satte sig for at fjerne Peter. Han blev arresteret og tvunget til at underskrive sin abdikation, hvorefter Katarina overtog magten med bred tilslutning. Kort tid efter blev Peter myrdet, mens han var i forvaring. Ingen blev stillet til ansvar for det, og det kunne føre til en formodning om, at mordet var beordret af kejserinden.
 
I december 1796 arrangerede Peters søn, zar Paul 1., som tog afstand fra sin mor, at Peter blev begravet med fuld honnør i Sankt Petersborg.

Se også 
 Tidslinje over nogle europæiske regenter i det 18. århundrede

Litteratur 
 
 
 
 Elena Palmer, Peter III. Der Prinz von Holstein. Sutton, 2005.

Eksterne henvisninger 

Regenter af Rusland
Hertuger af Holsten
Huset Holsten-Gottorp-Romanov
Personer fra Kiel
Konger af Finland
Sumerisk (sprog)

Sumerisk er et isoleret sprog, hvilket vil sige, at det er af ukendt slægtskab. 
Det blev talt af sumererne i det sydlige Mesopotamien i Sumer, hvor det er bevidnet på kileskrifttavler fra det 3. årt. f.Kr. Det er dermed det ældst kendte sprog, som vi har skriftlige vidnesbyrd om.

Eksterne henvisninger 
 "Introduktion til sumerisk" – en frit tilgængelig lærebog
 Sumerian Language Page
 Sumerisk litteratur online 

Isolerede sprog
Sumer
Rurik af Novgorod

Rurik (også skrevet Riurik, Rjurik  fra norrønt eller Hrøríkʀ, født omkring 830, død 879) var en væringsk høvding blandt Rus', der i år 862 blev regent af Novgorod. Han er ifølge senere kilder grundlægger af Rurikdynastiet, der ifølge  Nestorkrøniken grundlagde og regerede Kijevriget og senere Zar-Rusland indtil Fjodor 1.'s død i 1598. Ifølge Nestorkrønioken blev Rurik efterfulgt som regent af Novgorod af Oleg, der regerede på vegne Ruriks umyndige søn Igor.

Arkælogiske udgravninger ved Ladoga har bekræftet, at byggestil og efterladenskaber svarer til dem, man kan finde i Jylland ved midten af det 8. århundrede.

Se også 
 Horik 1.

Referencer

Eksterne henvisninger 

 

Personer fra vikingetiden
Tjek fødsels- og dødsår
Republikken Novgorod
Rurik-slægten
Personer i Ruslands historie
Robert Schuman

Robert Schuman (29. juni 1886 i Clausen, Luxembourg – 4. september 1963 i Scy-Chazelles nær Metz i Frankrig) var en fransk kristelig-demokratisk politiker.

Schuman blev uddannet i Tyskland og var før 1914 advokat i det tyske Lothringen, nu Lorraine. Han blev politiker efter indlemmelsen i Frankrig i 1919 . Han brød tidligt med Pétain og dennes samarbejde med for tyskerne. Efter krigen blev han finansminister og senere premierminister. Han arbejdede ihærdigt for en fransk-tysk udsoning og er en af Den europæiske Unions fædre. Sammen med Jean Monnet udarbejdede han Schuman-planen for Det Europæiske Kul- og Stålfællesskab, en forløber for EU.

Eksterne henvisninger 
 

Udenrigsministre fra Frankrig
Justitsministre fra Frankrig
Frankrigs premierministre
Franskmænd i 1900-tallet